**ELŐTERJESZTÉS**

**Szombathely Megyei Jogú Város Közgyűlése**

**2025. június 19-ei ülésére**

**KIEGÉSZÍTŐ BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2025. június 10-én** Horváth Soma alpolgármester úr a Bloomsday kapcsán tartott sajtótájékoztatót a Fő téren lévő James Joyce-szobornál.

**Június 10-én** Bokányi Adrienn tanácsnok asszony részt vett és moderálta a Szombathely2030 partnerségi találkozót.

J**únius 11-én** dr. László Győző alpolgármester úr részt vett a Gothard Jenő Általános Iskola díjátadó gáláján a Savaria Filmszínházban.

**Június 11-én** Horváth Soma alpolgármester úr részt vett a Derkovits Városrészért Kulturális és Szociális Egyesület által tartott sajtótájékoztatón az új közösségi programokról. Ezt követően részt vett a Szentivánéji vigasságokról tartott sajtótájékoztatón is.

**Június 11-én** Bokányi Adrienn tanácsnok asszony részt vett a WeGenerate projekt online workshopján, majd később az OD4GROWTH projekthez kapcsolódóan részt vett egy személyes egyeztetésen a Polgármesteri Hivatal és a Pannon Gazdasági Hálózat Egyesület kollégájával, ahol szenzor és kamerák potenciális beszerzéséről egyeztettek.

**Június 12-én** dr. László Győző alpolgármester úr a Magyar Japán Baráti Társaság szervezésében megvalósuló "Obi" kimonó öv kiállítás megnyitóján köszöntötte a résztvevőket a Kámoni Arborétum látógatóközpontjában. A rendezvényen Bokányi Adrienn tanácsnok asszony is részt vett.

Június 12-én Dr. Kozsik Tamás úrral, az ELTE Informatikai Kar dékánjával, Prof. Dr. Sidor Jurij úrral, az ELTE Tudományos és innovációs ügyek dékánhelyettesével, Prof. dr. Kollár László úrral, az ELTE Savaria Műszaki Intézet igazgatójával és dr. László Győző alpolgármester úrral a gépészmérnökképzés jövőbeli támogatásával kapcsolatos megbeszélést folytattunk.

Június 13-án a Fő téri Joyce-szobornál hivatalosan is kezdetét vette a 2025-ös Bloomsday. Az eseményen őex. Ragnar Almqvist úr, Írország budapesti nagykövetével és Nádasdy Ádám íróval köszöntőt mondtunk.

Nagykövet úr novellát is írt erre az alkalomra, amit a Szombathelyi emberek irodalmi programon olvasott fel. Pula városát Vito Paoletiċ alpolgármester úr és felesége képviselte. A rendezvény egyik fő programjának ismét a Murális Műhely és Symposion számított. Idén is két alkotást avattunk fel, egy magyar, Fusz Mátyás és egy írországi művész, Roisín McGuigan alkotását. Az ír művész részvételét a dublini Project Arts Centre támogatta, aminek képviseletében az idei Bloomsday-en köszönthettük Sara Greavut, a művészeti projekt elindítóját, illetve Sophie Motley művészeti igazgatót is. A rendezvényt szintén támogató Leopold Bloom Art Művészeti Alapítvány képviseletében Kollár Dalma Eszter érkezett, és nyitotta meg a 15 műtárggyal bővülő Leopold Bloom kortárs képzőművészeti gyűjteményt. A Bloomsday fesztivál programjain dr. László Győző, dr. Horváth Attila és Horváth Soma alpolgármester urak, valamint Bokányi Adrienn, Szuhai Viktor és Kelemen Krisztián tanácsnokok is részt vettek.

**Június 13-án** Horváth Soma alpolgármester úr az Ünnepi Könyvhetet nyitotta meg a Berzsenyi Dániel Könyvtárban, majd a Leopold Bloom Művészeti Alapítvány *„Élni, véteni, bukni, győzni”* –című kiállításmegnyitóján a Szombathelyi Képtárban mondott köszöntő beszédet.

**Június 14-én** dr. László Győző alpolgármester úr Szentkirály városrész juniálisán vett részt a Szedreskertben.

Június 16-án dr. László Győző alpolgármester úr Budapesten a Magyar Közút Zrt. műszaki vezérigazgató-helyettesével, Mikesz Csabával egyeztetést folytatott a Szombathelyt érintő TOP+ programok lebonyolítása tárgyában.

Nagy Imre és mártírtársai halálának 67. és újratemetésének 36. évfordulója alkalmából **június 16-án**a Szombathelyi Nemzetőrök Emléktáblájánál (56-osok tere) tartott megemlékezésen vettek részt dr. Horváth Attila és Horváth Soma alpolgármester urak, Bokányi Adrienn, Szuhai Viktor és Kelemen Krisztián tanácsnokok. A megemlékezés során a résztvevők virágot és mécsest helyeztek el az emlékmű talapzatán.

**Június 16-án** Horváth Soma alpolgármester úr az AGORA – Savaria Filmszínházban Toldy Csilla: The Bloom Mystery – filmbemutatóján mondott köszöntő beszédet.

**Június 16-án** Horváth Soma alpolgármester úr a Bloomsday záróeseményén mondott köszöntő beszédet a Fő téren lévő Joyce-szobornál. Az eseményen Szuhai Viktor tanácsnok úr is részt vett.

**Június 16-án** Bokányi Adrienn tanácsnok asszony részt vett és köszöntőbeszédet mondott a Savaria Urbanisztikai Egyetem megnyitóján.

Június 16-án a CERV C-ENERGY nemzetközi projekthez kapcsolódóan Bokányi Adrienn tanácsnok asszonnyal közösen köszöntöttük azokat a diákokat és tanáraikat, akik kiemelkedő munkájukkal első helyezést értek el a projektben megrendezett verseny során.

Elkészült a „Viva Savaria!” egészségfejlesztési program [weboldala](https://vivasavaria.hu/hu/). A [vivasavaria.hu](https://vivasavaria.hu/hu/) oldalt, a „Viva Savaria!” [Facebook-oldalt](https://www.facebook.com/vivasavaria) és a programhoz való csatlakozási lehetőségeket június 17-én mutattuk be sajtótájékoztatón. A tájékoztatót követően egészséges ételeket kóstolására nyílt lehetőség.

**Június 17-én** Bokányi Adrienn tanácsnok asszony részt vett és előadást tartott az iASK szervezésében megrendezett Visit Alma Mater Europea konferencián Kőszegen.

**Június 17-én** Horváth Soma alpolgármester úr a 4. vk. képviselőjeként vett részt a Derkovits városrészen szervezett szemétszedésen.

**Június 18-án** került átadásra az Országos Tanulmányi verseny díjazottjainak kitüntetése a Városháza Dísztermében. A rendezvényen dr. László Győző alpolgármester köszöntő beszédet mondott, ezt követően adtuk át a kitüntetéseket.

**Június 18-án** Horváth Soma alpolgármester úr részt vett „Múzeumok éjszakája” programjairól tartott sajtótájékoztatón a Schrammel-gyűjteményben.

**1.**

**1/1.**

**Tisztelt Közgyűlés!**

Az European Urban Initiative (Európai Települési Kezdeményezés) az Európai Regionális Fejlesztési Alap egyik eszköze, amellyel a különböző méretű települések kapacitás- és tudásépítését, valamint a települési innovációk megvalósítását segíti.

Az EUI Peer Review program segítséget nyújt és útmutatást ad a programban résztvevő városoknak a Fenntartható Városfejlesztési Stratégiák (FVS) tervezésében vagy felülvizsgálatában, illetve megvalósításában. A program keretében a résztvevő városok egymástól tanulnak és összehasonlítják gyakorlataikat.

A program főbb céljai között szerepel az FVS-ek hatékonyabb tervezése, végrehajtása és nyomon követése, valamint a konkrét kihívásokra való fókuszálás. Egy-egy „felülvizsgált várost” 4-6 „szakértő város” segít a program során. Egy Peer Review folyamat 10-12 hónapot ölel fel. A programban résztvevő városokkal való kapcsolattartás online workshopokon keresztül történik, a fő esemény egy kétnapos találkozó, ahol a felülvizsgált és szakértő városok közösen dolgoznak a stratégiák fejlesztésén.

Szombathely Megyei Jogú Város Önkormányzata a jelentkezést a programban való részvételre már benyújtotta, amit azóta pozitív elbírásban részesítettek.

Kérem a Tisztelt Közgyűlést, hogy az előterjesztésben foglaltakat megtárgyalni, a pályázat benyújtását jóváhagyni és a határozati javaslatot elfogadni szíveskedjék.

**1/2.**

**Tisztelt Közgyűlés!**

Az UNESCO minden évben kiosztja a Nemzetközi Műveltségi Díjakat olyan szervezetek, programok és kezdeményezések számára, amelyek kiemelkedő eredményeket értek el az olvasás- és íráskészség, valamint a funkcionális műveltség fejlesztése terén. A díj két kategóriában kerül odaítélésre:

* UNESCO King Sejong Literacy Prize – három díjazott, 20 000 USD pénzjutalommal. A díj fókusza az anyanyelvi műveltségfejlesztés.
* UNESCO Confucius Prize for Literacy – három díjazott, 30 000 USD pénzjutalommal. A díj az iskolán kívüli oktatásban és felnőttképzésben alkalmazott műveltségi programokat ismeri el.

A díjjal nemcsak nemzetközi elismerés, hanem a pályázatra benyújtott program további fejlesztéséhez szükséges források is biztosíthatók.

Szombathely MJVÖ a Bloomsday Fesztivállal kíván pályázni a díjra. A fesztivál 1994 óta minden évben megrendezésre kerül Szombathelyen, James Joyce világhírű regénye, az *Ulysses* tiszteletére. A rendezvénysorozat célja az irodalmi műveltség élményszerű, közösségi fejlesztése.

A díj elnyerése lehetőséget biztosítana arra, hogy a Bloomsday Fesztivált még színvonalasabb és elérhetőbb formában rendezzük meg, különös tekintettel az oktatási, műveltségfejlesztési és közösségi hatásainak további kiszélesítésére.

A pályázat benyújtásának határideje június 13.

Kérem a Tisztelt Közgyűlést, hogy az előterjesztésben foglaltakat megtárgyalni, a pályázat benyújtását jóváhagyni és a határozati javaslatot elfogadni szíveskedjék.

**1/3.**

**Tisztelt Közgyűlés!**

A C3 (Circular City Centre) az Európai Beruházási Bank (EIB) és az Európai Bizottság által létrehozott kompetencia- és támogató központ a körkörös városfejlesztés előmozdítására. A központ kétféle program keretein belül ingyenes tanácsadási szolgáltatást nyújt a városok számára, az egyikben körkörös stratégiák kialakítására („Circular City Advisory – CCA”), a másikban pedig körkörös projektek előkészítésére, finomhangolására és finanszírozásuk biztosítására („Circular Project Advisory – CPA”).

Szombathely MJV az ún. komplex zöld hidrogén ökoszisztéma-fejlesztési projekt témájában kívánja benyújtani pályázatát a második („Circular Project Advisory – CPA”) felhívásra. A város már rendelkezik saját Hidrogén Stratégiával és a projekthez kapcsolódó konkrét megvalósíthatósági tanulmánnyal is, mi több, 2020 óta folyamatosan fejleszti a *Szombathely2030* jövőképét stakeholderek széles körével, illetve az Intelligent Cities Challenge (Intelligens Városok Kihívás) program részeként is, ahol digitális, zöld és körkörös gazdasági célok is szerepelnek.

A C3 CPA programban való részvétel lehetővé tenné Szombathely számára, hogy szakértői támogatást kapjon a hidrogén-alapú, körkörös energia- és mobilitási projektek finomhangolásához, és az Európai Beruházási Bankon keresztül a projekt finanszírozásához is, valamint kapcsolatokat építsen potenciális befektetőkkel és piaci szereplőkkel.

A programban való részvételhez egy szándéknyilatkozat, úgynevezett Expression of Interest benyújtása szükséges.

A benyújtási határidő június 20.

Az előterjesztésben szereplő pályázatok közül egyik sem jár pénzügyi kötelezettségvállalással.

Kérem a Tisztelt Közgyűlést, hogy az előterjesztésben foglaltakat megtárgyalni, a pályázat benyújtását jóváhagyni és a határozati javaslatot elfogadni szíveskedjék.

**2.**

**Tisztelt Közgyűlés!**

Az SZMSZ 76. §-a alapján a Közgyűlés által átruházott hatáskörben hozott intézkedéséről a polgármester a Közgyűlés következő ülésén köteles tájékoztatást adni.

Az előző Közgyűlés óta, a 2025. május 27. – június 16. közötti időszakban az átruházott hatáskörben hozott polgármesteri döntések száma az alábbiak szerint alakult:

|  |  |
| --- | --- |
| ***Átruházott hatáskörök önkormányzati rendelet szerint*** | ***Meghozott döntések száma*** |
| **A helyiségbérlet szabályairól szóló 17/2006. (V.25.) önkormányzati rendelet** | |
| 1. bérlő kijelölése | 4 |
| **A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtható támogatások szabályai megállapításáról szóló 36/2010. (XII.1.) önkormányzati rendelet** | |
| 1. Nyugdíjas Bérlők Házában bérlőkijelölés | 2 |
| **A közterület használatának szabályairól szóló 2/2011. (I.31.) önkormányzati rendelet** | |
| 1. közterület-használattal kapcsolatos feladatok ellátása | 37 |
| **A környezet- és természetvédelem helyi szabályairól szóló 33/2012. (XI.12.) önkormányzati rendelet** | |
| 1. közterületen tartandó szabadtéri rendezvény zajkibocsátási határértékének megállapítása | 10 |
| **Szombathely Megyei Jogú Város Önkormányzata közútkezelői hatáskörei átruházásáról szóló 7/2013. (III.6.) önkormányzati rendelet** | |
| 1. egyes, a közúti közlekedésről szóló 1988. évi I. törvényben meghatározott hatáskörök gyakorlása | 54 |
| **Az önkormányzat tulajdonában álló közterületek filmforgatási célú használatának szabályairól szóló 38/2013. (X.2.) önkormányzati rendelet** | |
| 1. a mozgóképről szóló 2004. évi II. törvényben meghatározott hatáskörök gyakorlása | 1 |
| **Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet** | |
| 1. döntés szolgalmi jogot vagy használati jogot alapító visszterhes szerződések megkötéséről, önkormányzati tulajdonú ingatlanra vonatkozó fellebbezési jogról való lemondásról, tulajdonosi hozzájárulás megadásáról, jelzálogjog, illetve elidegenítési és terhelési tilalom feloldásáról, elővásárlási jogról történő lemondásról, tulajdonostársi hozzájárulás megadásáról | 4 |
| **A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet** | |
| 1. települési támogatások megállapítása iránti eljárás, köztemetés elrendelése | 194 |
| **A településkép védelméről szóló 26/2017. (XII.20.) önkormányzati rendelet** | |
| 1. településképi bejelentés tudomásul vétele | 19 |
| 1. településképi vélemény | 7 |
| **Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet** | |
| 1. az ajánlatkérő nevében a közbeszerzési eljárást lezáró döntés meghozatala | 1 |
| **Az önkormányzat 2025. évi költségvetéséről szóló 4/2025. (II.28.) önkormányzati rendelet** | |
| 1. a költségvetésért felelős alpolgármester javaslata alapján két költségvetési rendeletmódosítás közötti időben előirányzat átcsoportosítás végrehajtása | 2 |
| **Összesen:** | **335** |

E döntések közül a Magyarország helyi önkormányzatairól szóló 2011. évi CLXXXIX. törvény 52. § (2) bekezdése alapján nem hatósági döntésként a Vas Vármegyei Kormányhivatalnak 95 határozat került megküldésre.

Kérem a Tisztelt Közgyűlést, hogy a tájékoztatót elfogadni szíveskedjen.

**3.**

**Tisztelt Közgyűlés!**

Csuk Réka 9700 Szombathely, Vízöntő u. 14. szám alatti lakos azzal a kéréssel fordult önkormányzatunkhoz, hogy Isis RG SE néven szeretnének elnevezni egy létesítendő egyesületet.

Kérelmében előadta, hogy a leendő egyesület célja

* a ritmikus gimnasztika sportág alapjainak tanítása 4 éves kortól 18 éves korú lányoknak sportegyesületi formában,
* az edzések során a nőies, kecses mozgás képességének elsajátítása,
* a tartásjavítás és a koordinációfejlesztés,
* ismerkedés a ritmikus gimnasztikában használatos kéziszerekkel, nagyobbaknál a kéziszerhasználat pontos elsajátítása,
* tehetséggondozás, illetve versenyzési lehetőség biztosítása a kiemelkedő képességű gyerekek számára.

A fent említett tevékenység tanfolyami keretek között több évtizedes múltra tekint vissza Szombathelyen, de mára jelentősen kinőtte magát, és a nagyjából 120 gyermekkel foglalkozó képzést szeretnék magasabb szintre emelni, megtartva a majdnem 60 év tapasztalatát, és a városhoz való kötődést. Az egyesület tevékenysége Szombathelyen zajlik, a gyermekbázis nagy része Szombathelyről, kisebb része a környező településekről érkezik az edzésekre. A versenyeken szeretnék, ha a tornászaik a lakóhelyüket tudnák képviselni, ezzel is öregbítve Szombathely hírnevét.

A városnév használatának szabályairól szóló 16/1994. (VI.9.) önkormányzati rendelet értelmében a városnevet – amely kiterjed a város múltjával összefüggő és ezért annak elválaszthatatlan részét képező ISIS névre is - eredeti, ragozott vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében, valamely általa szervezett rendezvény megnevezésében, valamint bármely általa előállított vagy forgalmazott termék megnevezésében csak előzetes engedély alapján használhatja.

A rendelet 4. § (2) bekezdése értelmében engedély nem adható, ha:

a) a városnév-használat a város jó hírnevét sérti,

b) a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,

c) a kérelmező a városnév használatára érdemtelen,

d) a kérelmező tevékenysége a város érdekét vagy polgárai közízlését, erkölcsi érzékét sérti,

e) a kérelmező tevékenysége jelentősége, áru minősége, jellege nem indokolja,

f) a kérelem szerinti tevékenységet végző cég vagy szervezet, termék, rendezvény már viseli a városnevet.

A kérelmet a rendelet 3. § (3) bekezdése értelmében a polgármester – előzetes véleményezés, javaslattétel céljából – a kérelmező tevékenységi köre szerint illetékes bizottságnak megküldi, és annak elbírálásáról a 4. § (1) bekezdése alapján a Közgyűlés dönt.

A Városstratégiai, Idegenforgalmi és Sport Bizottság a 2025. június 17-i ülésén tárgyalta a kérelmet, és a 133/2025. (VI. 17.) VISB számú határozatában javasolta a Közgyűlés számára a városnévhasználat engedélyezését.

Kérem a Tisztelt Közgyűlést, hogy a fentiek alapján a kérelmet megtárgyalni, és a határozati javaslatot elfogadni szíveskedjék.

**Szombathely, 2025. június „ ”**

**/: Dr. Nemény András :/**

**I/I.**

**HATÁROZATI JAVASLAT**

**.…/2025. (VI.19.) Kgy. sz. határozat**

Szombathely Megyei Jogú Város Közgyűlése utólagosan egyetért azzal, hogy az Önkormányzat az EUI (Európai Települési Kezdeményezés) Peer Reviewprogramban részt vegyen, és felkéri a polgármestert a szükséges dokumentumok aláírására.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**I/II.**

**HATÁROZATI JAVASLAT**

**.…/2025. (VI.19.) Kgy. sz. határozat**

Szombathely Megyei Jogú Város Közgyűlése utólagosan egyetért azzal, hogy az Önkormányzat az UNESCO Nemzetközi Műveltségi Díjakra pályázatot nyújtson be és felkéri a polgármestert a szükséges dokumentumok aláírására.

**Felelős:**  Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**I/III.**

**HATÁROZATI JAVASLAT**

**.…/2025. (VI.19.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Önkormányzat az Circular City Centre – C3 (Körkörös Városi Központ)programban részt vegyen, és felkéri a polgármestert a szükséges dokumentumok aláírására.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**II.**

**HATÁROZATI JAVASLAT**

**……/2025. (VI.19.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**III.**

**HATÁROZATI JAVASLAT**

**……/2025. (VI. 19.) Kgy. számú határozat**

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és a Városstratégiai, Idegenforgalmi és Sport Bizottság 133/2025. (VI. 17.) VISB számú határozata alapján – **engedélyezi,** hogy az Isis RG SE az ISIS elnevezést a fenti formában használhassa az egyesület fennállásának időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal